A Tanács határozata
(2002. október 3.)
a 2001/18/EK európai parlamenti és tanácsi irányelv alapján a géntechnológiával módosított szervezetek forgalomba hozataltól eltérő célú, szándékos környezetbe bocsátására vonatkozó bejelentés-összefoglalók formanyomtatványának megállapításáról
(2002/813/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel a géntechnológiával módosított szervezetek környezetbe történő szándékos kibocsátásáról és a 90/220/EGK irányelv hatályon kívül helyezéséről szóló, 2001. március 12-i 2001/18/EK európai parlamenti és tanácsi irányelvre [1] és különösen annak 11. cikke (1) bekezdésére,
tekintettel a Bizottság javaslatára,
mivel:
(1) A 2001/18/EK irányelv B. része szerint a géntechnológiával módosított szervezetek (a továbbiakban: GMO) vagy az ilyen szervezetek kombinációjának a kereskedelmi forgalomba hozataltól eltérő minden más célból történő szándékos kibocsátását előzetesen be kell jelenteni az adott tagállam illetékes hatóságának.
(2) A 2001/18/EK irányelvnek az illetékes hatóságok és a Bizottság közötti információcserére megállapított keretein belül a hatóságnak a bejelentések összegzését az egyedi formanyomtatványnak megfelelően továbbítania kell a Bizottsághoz, amely azt a többi tagállamnak továbbítja.
(3) A formanyomtatványnak olyan kialakításúnak kell lennie, hogy a vonatkozó információk cseréjét egységes és könnyen érthető formában lehetővé tegye, figyelembe véve, hogy ezen információk nem szolgálhatnak a környezeti kockázatértékelés alapjául.
(4) A 2001/18/EK irányelv 30. cikkének (2) bekezdése alapján létrehozott bizottsággal 2002. június 12-én konzultációt folytattak a Bizottság javaslatáról, de az nem nyilvánított véleményt,
ELFOGADTA EZT A HATÁROZATOT:
1. cikk
A 2001/18/EK irányelv 6. cikke szerint megküldött bejelentésekben foglaltak Bizottság részére történő összefoglalása céljából a tagállamok által az említett irányelv alapján kijelölt illetékes hatóságok az e határozat mellékletében meghatározott összefoglaló bejelentési formanyomtatványt használják.
2. cikk
Ennek a határozatnak a tagállamok a címzettjei.
Kelt Luxembourgban, 2002. október 3-án.